ועדת הפנים ואיכות הסביבה, כנסת 15, פרוטוקול מספר 298, 2001-07-17 09:30

משה גפני: בוקר טוב.

משה גפני: אני מתכבד לפתוח את ישיבת הוועדה.

משה גפני: על סדר היום המשך הדיון בהצעת חוק לתיקון פקודת העיריות (תיקון מס' 77) של חברת הכנסת יהודית נאות, הכנה לקריאה שנייה ושלישית.

משה גפני: נדמה לי שאנחנו הגענו עד סעיף 7, ולא עד בכלל.

משה גפני: חברת הכנסת נאות, אני רוצה לסיים את החוק ואני רוצה שהוא יאושר במליאת הכנסת לפני שהיא יוצאת לפגרה.

משה גפני: נדמה לי כי בהמשך הדיון יהיו כאן סעיפים שנוכל להוריד אותם משום שהם נמצאים בחוקים אחרים.

יהודית נאות: אין, אנחנו כבר עשינו את ההצלבה.

מירי פרנקל שור: ( קוראת את סעיף 7 – תיקון סעיף 167.

מירי פרנקל שור: ) הסעיף מדבר על מינוי משרה של בעל תפקיד בכיר בעירייה.

מירי פרנקל שור: חברת הכנסת נאות מבקשת להוסיף שגם המנהל הכללי שהוא בתפקיד בכיר ביותר בעירייה יהיה בדרך של הוראות סעיף 167.

מירי פרנקל שור: ההוראה השנייה שנקבעת בסעיף הזה היא שבחירת נושאי המשרה האלה, יהיה בדרך של מכרז פומבי.

משה גפני: האם השלטון המקומי מסכים לזה?

בן אריה: השלטון המקומי סבור שצריך להגדיר את תנאי הכשירות לתפקיד במסגרת החוק הזה.

בן אריה: יכול להיות שצריך לעשות את זה בחוק נפרד.

בן אריה: אם מגדירים את תנאי הכשירות לתפקיד אז אין מניעה מדרך של מכרז.

משה גפני: אתם מסכימים שיהיה מכרז.

בן אריה: כן.

בן אריה: בנוסף לזה, נראה לנו שהמשרות האלה אולי צריכות להיות חלופיות.

בן אריה: זאת אומרת שזה לא יהיה מנכ"ל ומזכיר בעת ובעונה אחת.

יהודית נאות: בפקודת העיריות עד היום לא מוזכר בכלל שיש מנכ"לים ברשויות המקומיות.

יהודית נאות: אנחנו הכנסנו את הביטוי "המנכ"ל" ואמרנו שהוא והמהנדס הם פקידים בכירים.

יהודית נאות: משרד המשפטים ומשרד הפנים הלכו בדיוק במחשבה שלך ואמרו: או מזכיר או מנכ"ל.

בן אריה: 100%.

בן אריה: אם זה לא בעת ובעונה אחת זה מקובל.

עו"ד אביטל שטרנברג: יש לי כאן בכל זאת איזשהו קושי משום שכל מה שאנחנו עושים כאן זה להוסיף את התווית מנכ"ל.

עו"ד אביטל שטרנברג: למזכיר ישנן סמכויות שנקבעות בפקודות העיריות.

עו"ד אביטל שטרנברג: הקושי שלנו טמון בכך שלמעשה לא הגדרנו מהם התפקידים של המנכ"ל.

עו"ד אביטל שטרנברג: למזכיר יש תפקידים סטטוטורים.

עו"ד אביטל שטרנברג: הוא מוזכר בסעיף 64(4), בסעיף 169, בסעיף 203 ובתוספת השנייה של סעיף 161.

עו"ד אביטל שטרנברג: כאן אנחנו מוסיפים מישהו ובעצם לא אומרים מיהו ומהו.

עו"ד אביטל שטרנברג: נכון שכולנו יודעים מה הוא עושה, אבל לא הגדרנו את התפקידים שלו וזה איזשהו סוג של פגם בחקיקה.

עו"ד אביטל שטרנברג: יכול להיות שאנחנו כרגע נמצאים בשלב מאוחר מידיי בכדי להוסיף.

יהודית נאות: אני לא בטוחה שצריך להוסיף.

יהודית נאות: מנהל כללי הוא מנהל כללי.

יהודית נאות: עד היום בפקודה לא הזכירו את השם מנכ"ל, ולמעשה המטרה של התיקון היא דו צדדית.

יהודית נאות: ראשית, להכניס מנכ"ל בקבוצה של התפקידים הבכירים בעירייה, בסעיף 167(א) שמבדיל משאר העובדים האחרים.

יהודית נאות: שנית, אומרת עו"ד שטרנברג שלא הגדרנו מהם תפקידיו של המנכ"ל.

יהודית נאות: אני לא בטוחה שצריך להגדיר את זה.

משה גפני: האם יש הגדרה של מנכ"ל משרד ממשלתי?

עו"ד אביטל שטרנברג: לא.

משה גפני: אז למה אנחנו צריכים הגדרה למנכ"ל העירייה?

עו"ד אביטל שטרנברג: אנחנו עושים אותו חליפי למזכיר.

עו"ד אביטל שטרנברג: המזכיר מוזכר בפקודת העיריות, יש לו סמכויות ספציפיות.

עו"ד אביטל שטרנברג: חשבתי שאולי כדאי לחשוב על הגדרה למנכ"ל.

משה גפני: בעזרת השם, הדור הבא של יהודית נאות בכנסת יזכיר את זה.

יהודית נאות: עו"ד שטרנברג, אני רוצה לומר לך שאין אף מקום בפקודה בו כתוב שעירייה חייבת שיהיה לה מזכיר.

יהודית נאות: יש כמה בעלי תפקידים שעירייה חייבת שיהיו לה.

יהודית נאות: למשל, וטרינר ומבקר.

יהודית נאות: אין חובה שיהיו לעירייה מזכירים.

משה גפני: אבל לפי פקודת העיריות מי כותב את הפרוטוקול?

משה גפני: מי מזמן את הישיבות?

יהודית נאות: ראש העירייה, תאמין לי.

משה גפני: כתוב מזכיר.

יהודית נאות: הוא מזכיר רק בסעיף 167(א).

יהודית נאות: האם יש לך התנגדות שיהיה כתוב שכל מי שמנוי בסעיף 1670(א), קרי, מבקר, וטרינר וכל הרשימה הזו ימונו כאמור בסעיף קטן (א) בדרך של מכרז פומבי?

יהודית נאות: אין לכם.

יהודית נאות: אם כך, בואו נעבור לסעיף הבא שמדבר על כשירות.

בן אריה: לא, שם מדובר על כשירות במישור הפלילי.

מירי פרנקל שור: האם את רוצה תנאי סף לבחירה לתפקיד?

בן אריה: בדיוק, כמו שיש ליועץ המשפטי וכפי שיש למהנדס הרשות.

בן אריה: אלו תפקידים בכירים בעירייה וככאלה צריך שתהיינה להם איזשהן כשירויות כתנאי סף לקבלה.

משה גפני: אני הבנתי, את צודקת ואני לא מתווכח על העיקרון, אבל זה צריך להיות בחוק אחר.

בן אריה: בהחלט.

משה גפני: אנחנו רושמים את ההערה שלך בעניין הזה.

משה גפני: אם החוק הזה מתקבל, ולפי דעתי בלי כל קשר לזה, היות ומנכ"ל הפך להיות תופעה נפוצה, את מבקשת ובצדק רב שיוגדרו גם תנאי הסף שלו והגדרת התפקיד.

בן אריה: בהחלט.

משה גפני: תודה.

משה גפני: אנחנו עוברים לסעיף 8.

מירי פרנקל שור: ׁ( קוראת את סעיף 8 – תיקון סעיף 170.

מירי פרנקל שור: )

משה גפני: אני חשבתי שיש בחוקים אחרים את מה שכתוב בסעיף (3)(ג)(1).

יהודית נאות: לא, אין את זה.

משה גפני: בסעיף (ג)(1) כתוב: "במינוי אדם כעובד עירייה".

משה גפני: האם הכוונה למחלק תה?

יהודית נאות: הכוונה היא לא למחלק התה.

משה גפני: חברת הכנסת נאות, את ואני היינו בעיריות ואת יודעת כי העיריות משקמות אנשים שהורשעו בעבירות.

משה גפני: נותנים להם תפקיד שמשקם אותם ואת משפחתם.

משה גפני: את אומרת שבמינוי אדם כעובד עירייה ניתן להביא בחשבון קיום הרשעה.

יהודית נאות: תלוי לאיזה תפקיד.

משה גפני: אני מדבר למשל על מחלק התה ועובדת הניקיון.

יהודית נאות: אני לא אכניס לחדרים מחלק תה שהורשע בגניבה מתיקים, למשל.

משה גפני: מה תעשי עם אדם כזה?

משה גפני: האם את יודעת שביהדות יש עניין של חזרה בתשובה?

משה גפני: אוי ואבוי לנו כחברה אם אנחנו נכניס סעיף כזה בחוק שלך, שהוא חוק חשוב.

יהודית נאות: אני מבדילה בין מחלק התה לבין מהנדס העיר.

יהודית נאות: אני רציתי שלגביהם תונח חוות דעת משפטית, אם הייתה להם הרשעה, של היועץ המשפטי לעירייה בפני ועדת המכרזים.

יהודית נאות: גם אז חשבתי שוועדת המכרזים רשאית להחליט שזה לא רלוונטי למקרה.

יהודית נאות: אם חוות דעת המשפטית תאמר שלתפקיד הזה ההרשעה ונסיבותיה לא רלוונטים, ועדת המכרזים תיקח זאת בחשבון.

יהודית נאות: אני רציתי למנוע את זה שחברי ועדת המכרזים בודקים האם הוא מהנדס קונסטרוקציות טוב כאשר הם לא יודעים בכלל על עבירה פלילית קודמת או על הרשעה והם גם לא קיבלו חוות דעת משפטית לגביה.

יהודית נאות: אני רוצה שלפני שבוחרים אדם, ידעו עליו הכל.

יהודית נאות: אנחנו השארנו פתח שוועדת המכרזים יכולה להחליט בניגוד לחוות הדעת אפילו, אבל היא צריכה לנמק.

יהודית נאות: זה מה שרציתי להכניס בעניין הפקידות הבכירה, והם מציעים היום פתרון איך לנסח זאת כאשר במהותו נדבר על הפקידים הבכירים בלבד.

יהודית נאות: אני הבינותי כי למשטרה הייתה הסתייגות לגבי הזמינות של הרישום הפלילי והעומס על המשטרה, ולמעשה מהותו של הדיון היום היא בשאלה האם כאשר אנחנו מצמצמים זאת למספר מסוים ומוגדר של משרות בכירות, האם אז זה לא יפריע למשטרה בעבודתה?

עו"ד אלי וולצקי: "מנהל כללי, גזבר, מבקר או מהנדס".

עו"ד אלי וולצקי: הכוונה הייתה כאן לגזבר הראשי של העירייה, למבקר העירייה או למהנדס העיר.

יהודית נאות: אנחנו עכשיו נוכל לכתוב שכל המשרות המנויות בסעיף 167(א).

עו"ד אלי וולצקי: זה לא פותר את הבעיה, כי גם בסעיף 167(א) לא כתוב מהנדס עיר, אלא כתוב מהנדס.

עו"ד אלי וולצקי: הנוסח הנוכחי של סעיף 167 הוא לא נורא.

עו"ד אלי וולצקי: אבל אחרי שתעשי את הסעיף הזה יוצא שכל מהנדס, גם מהנדס ביוב שהוא אחד מתוך 30 מהנדסים בעירייה, חייב לעבור את התהליך הזה.

יהודית נאות: יש לעיר רק מהנדס אחד.

יהודית נאות: אני לא מדברת על אנשים שיש להם תואר אקדמי של מהנדס.

יהודית נאות: אני מדברת על אותו אדם שנקרא מהנדס העיר ויש רק אדם אחד כזה.

עו"ד אלי וולצקי: אם כך, צריך לכתוב מהנדס עיר.

עו"ד אלי וולצקי: העירייה מעסיקה עשרות מהנדסים כמהנדסים.

עו"ד אלי וולצקי: אני חושב שגם בסעיף 167 צריך לכתוב: מהנדס עיר.

יהודית נאות: בסדר.

בן אריה: אני סבורה שההבחנה והיכולת לקבוע שמישהו על אף ולמרות הכל כן יוכשר, תהיה בסמכות ועדת המכרזים היא הר אסון, עם כל הכבוד.

בן אריה: לא יכול להיות שלוועדת מכרזים יהיה שיקול הדעת על אף חוות דעת של יועץ משפטי.

בן אריה: אסור לתת לוועדת המכרזים להשתמש בשיקול דעת ולקבוע בניגוד לחוות דעת היועץ המשפטי.

בן אריה: לוועדת המכרזים אין את הכשירויות שיש ליועץ המשפטי.

בן אריה: לוועדת מכרזים, עם כל הכבוד, יש כישורים אחרים.

מירי פרנקל שור: אנחנו מציעים למחוק את הסיפא של פיסקה (2).

יהודית נאות: לדעתי ב-90% מהמקרים תתחשב ועדת המכרזים ביועץ המשפטי.

יהודית נאות: והיה וועדת המכרזים לא תתחשב, אז זה לא שהיא קבעה שהוא התקבל למשרה.

יהודית נאות: הנטל עובר למועצה כולה במליאתה.

משה גפני: אני חושב על השאלה לאיזה חברה אנחנו הולכים?

משה גפני: עד לפני כמה שנים עבירות פליליות היו מעשים שבכל יום וכל אחד היה יכול להיות נשיא, ראש הממשלה או חבר כנסת.

משה גפני: בשנים האחרונות עברנו לקיצוניות השנייה.

משה גפני: נניח ואדם הורשע בעבירת ציד והוא ישב בבית סוהר ומאז עברו 15 שנה.

עו"ד אביטל שטרנברג: הוא לא יקבל את המרשם.

משה גפני: תחשבו כאילו שאמרתי שמדובר בשמונה שנים.

משה גפני: אנחנו רוצים לשקם בחברה אדם שהורשע בעבירה וריצה את עונשו והוא חוזר למוטב.

משה גפני: יש לו גם אישה, ילדים נכדים ואנחנו רוצים שהוא ישתלב חזרה בחברה.

משה גפני: אנחנו אומרים כי חבר כנסת לא יכול להיות שר כך וכך שנים והכל בסדר, וכן עובד בכיר.

משה גפני: אבל, אנחנו לא יכולים בשום פנים ואופן ללכת לפי הדין כפי שנאמר: "לא חרבה ירושלים אלא שהעמידו את דבריהם על שורת הדין".

משה גפני: היועץ המשפטי קובע כי בגלל העבירה הזו שהוא עשה הוא לא יכול להיות מהנדס ונגמר הסיפור.

משה גפני: ליועץ משפטי אין שיקול דעת, החוק נמצא מול עיניו.

מירי פרנקל שור: זה לא בדיוק ככה.

משה גפני: אני מתנצל בפני כל המשפטנים והמשפטניות שכאן.

משה גפני: חברת הכנסת נאות אומרת שעם כל הכבוד ליועץ המשפטי של העירייה שהשכלתו המשפטית היא באמת טובה וראויה, אבל שיקול הדעת מהיכרות עם האיש המועמד לתפקיד והמשרה אנחנו יודעים שהאיש ימלא את תפקידו באמונה, אפילו שמבחינת חומרת העבירה שפעם הוא עבר עליה ושעדיין לא חלה עליה התיישנות הוא לא ראוי לשמש בתפקיד.

משה גפני: בלי החוק שלה, הוא כן היה יכול.

משה גפני: בוועדת המכרזים יושבים אנשים שהם אומנם לא משפטנים אבל הם אנשים עם שיקול דעת, כל אחד לפי דעתו.

משה גפני: לפעמים יש חבר ועדת מכרזים טיפש, לפעמים יש חבר ועדת מכרזים חכם כמו אצל יועץ משפטי.

משה גפני: חברת הכנסת נאות אומרת שאם ועדת המכרזים החליטה בניגוד לדעתו של היועץ המשפטי, יובא הדבר למליאת הוועדה.

משה גפני: מה הטרגדיה הגדולה בכך?

משה גפני: האם הטרגדיה הגדולה בכך שאנחנו משקמים את האיש?

יהודית נאות: ועדת המכרזים קיבלה את סמכויותיה מהמועצה.

יהודית נאות: אם היא החליטה בניגוד לחוות דעת, היא חייבת להחזיר למי שהעניק לה את הסמכויות.

יהודית נאות: המועצה הסמיכה, היא תקבל בחזרה את השאלה.

משה גפני: אילולא החוק הזה האיש יכול להתקבל לעבודה?

יהודית נאות: כן.

יהודית נאות: המהנדס של ורסאי יוכל להיות מהנדס העיר בני ברק.

משה גפני: בלי החוק הזה הוא יכול להתקבל לעבודה ועכשיו אנחנו הולכים לחוקק חוק ולהחמיר בעניין הזה, ואני בעד ההחמרה.

משה גפני: עבירה פלילית היא עבירה פלילית ואסור להקל בזה.

משה גפני: אנחנו הולכים להחמיר לפני שהחוק הזה מתקבל.

משה גפני: הוא מתקבל לעבודה וליועץ המשפטי אין שום מעמד בעניין הזה.

משה גפני: אנחנו הולכים להחמיר, אם אדם רוצה להתקבל למשרה בכירה הוא צריך שבפני וועדת המכרזים יהיה מונח עברו הפלילי.

משה גפני: היועץ המשפטי אומר את חוות דעתו ועל פי רוב לא מתווכחים עם יועץ משפטי כי ברור שמייד לאחר מכן יוגש בג"ץ והבג"ץ יעשה מה שהיועץ המשפטי אמר.

משה גפני: ועדת המכרזים החליטה נגד חוות הדעת של היועץ המשפטי, על אף כל העניין הזה שבתוך עמנו אנחנו יושבים.

משה גפני: סביר להניח שיש פה איזשהו נושא ששיקול הדעת הוא שיקול דעת כבד.

משה גפני: לפני החוק הזה אין את כל הפרוצדורה הזו ואז מעבירים את זה למליאת המועצה.

משה גפני: אני אפילו לא הייתי מעביר את זה למליאת המועצה, אבל בסדר.

יהודית נאות: אתה חייב.

משה גפני: מבחינת העניין הזה, אני נגד החמרה בסדר גודל כזה.

משה גפני: הרמב"ם אומר שצריך ללכת לפי הקו האמצעי, זה האמצע.

יהודית נאות: אנחנו קיבלנו את דעתך שזה לא לגבי כל גנן ומחלק תה.

משה גפני: נכון, זה נמחק.

יהודית נאות: אנחנו נעסוק רק באותן משרדות המנויות בסעיף 167(א), המשרות הבכירות.

משה גפני: מנהל כללי, גזבר, מבקר או מהנדס.

מירי פרנקל שור: כולל מזכיר ויועץ משפטי.

משה גפני: שיהיה כתוב, ליועץ המשפטי יש חוק נפרד.

יהודית נאות: יועץ משפטי צריך לבוא למשרה ממש זך ונקי.

עו"ד לבנת משיח: אנחנו חשבנו שגם לגבי פקח רצוי לראות מהו עברו הפלילי כי הוא מפעיל סמכויות שלטוניות כלפי האזרחים.

עו"ד אביטל שטרנברג: אני הייתי מגדירה את זה כמי שיש לו סמכויות כניסה, משום שזה לא רק פקחים בהגדרה.

עו"ד אביטל שטרנברג: מירי, אני הייתי מעדיפה הגדרה כללית, כי למרות החיפוש האינטנסיבי שעשיתי, אני לא בטוחה שעליתי על הכל.

משה גפני: בסדר.

משה גפני: אם כן, אנחנו מחקנו את סעיף קטן (ג)(1).

יהודית נאות: נכון.

יהודית נאות: אנחנו מדברים רק על העבר הפלילי של משרות בכירות ושם אנחנו משאירים את האופציה שמניחים לחוות הדעת המשפטית.

יהודית נאות: אם הוועדה ראתה לנכון לא להתייחס לחוות הדעת, היא מעבירה למועצה להחליט.

משה גפני: בסדר.

מירי פרנקל שור: מה עם ההצעה שכל אדם יצהיר על מנת להוריד את הנטל מהמשטרה?

משה גפני: לא צריך.

עו"ד לבנת משיח: בנוסח שאנחנו כותבים בחוק, מכיוון שאנחנו מונים כאן את התפקידים, אני מציעה למנות את התפקיד של פקח בשלב זה.

עו"ד לבנת משיח: מכיוון שהייתה לנו כוונה שתהיה אפשרות של הרחבת הרשימה על ידי תקנות, אנחנו נבחן בתקנות כיצד להרחיב את הנושא הזה של פקח.

עו"ד לבנת משיח: נראה לי כי להגיד: כל מי שיש לו סמכות כניסה היא אמירה קצת רחבה אפריורי.

עו"ד לבנת משיח: כדאי לבחון את הדבר הזה ובתקנות נוסיף את הדברים האחרים.

משה גפני: האם הכוונה לפקח שרושם דוחות חנייה?

יהודית נאות: כן.

יהודית נאות: הוא צריך להיות ישר ולא אדם שלוקח שוחד.

יהודית נאות: בוודאי רצוי להכניס אותו פנימה לרשימה.

משה גפני: אני חושב שההערה הזו צודקת.

מירי פרנקל שור: עכשיו עולה השאלה למי מוגשת חוות דעת לגבי יועץ המשפטי?

יהודית נאות: ליועץ המשפטי של משרד הפנים.

משה גפני: חברת הכנסת נאות, אני מציע לך לעזוב את העניין הזה.

יהודית נאות: אני לא הכנסתי את זה.

יהודית נאות: הם הכניסו לי את זה.

משה גפני: תורידו את זה, אל תקשו עליה.

מירי פרנקל שור: נשארה השאלה, האם צריך עדיין לקבוע גוף שירכז את כל הפניות?

רפ"ק רחל אדלסברג: בוודאי.

מירי פרנקל שור: בישיבה המקדימה העלו נציגי המשטרה את השאלה מי ירכז את הפניות של 265 הרשויות המקומיות?

מירי פרנקל שור: המשטרה טוענת שאין לה אפשרות לעבוד מול כל רשות מקומית.

מירי פרנקל שור: צריך שיהיה גוף שמרכז את הפניות והוא פונה למשטרה והמשטרה מוסרת לו את המידע.

מירי פרנקל שור: השאלה שנשארה פתוחה היא מי יהיה הגוף שירכז את כל הפניות של הרשויות המקומיות?

רפ"ק רחל אדלסברג: התיקון הזה יטיל על המשטרה נטל רב מאוד.

רפ"ק רחל אדלסברג: מי שלא מכיר את העבודה הזו מקרוב חושב שזה עניין מה בכך ושאין שום בעיה פשוט פונים אל המשטרה ומקבלים, אבל שוכחים שמישהו צריך לעשות את העבודה הזו.

רפ"ק רחל אדלסברג: כל הנושא הזה של העברת מידע לגורמי חוץ מוסדר בחוק המרשם ובחוקים אחרים וקיים גורם אחד במטה הארצי של המשטרה בירושלים.

משה גפני: חברת הכנסת נאות, האם תוכלי לנהל את הישיבה בהעדרי.

משה גפני: אני מתנצל, אבל אני חייב ללכת לוועדת הכנסת.

יהודית נאות: בסדר.

עו"ד אביטל שטרנברג: החוק של היועץ המשפטי לא כולל התייחסות לעבר פלילי.

עו"ד אביטל שטרנברג: כלומר, חייבים לכלול את זה כאן.

עו"ד חנה זיכל: אנחנו עובדים על זה עכשיו בתקנות.

עו"ד חנה זיכל: אני בגישה להכניס את זה, אין שום בעיה.

מירי פרנקל שור: מי יבדוק את חוות הדעת?

יהודית נאות: היועץ המשפטי של משרד הפנים.

מירי פרנקל שור: עו"ד זיכל, האם את מסכימה לזה?

עו"ד חנה זיכל: לא אמרתי שאני מסכימה שזה יעבור אלינו.

יהודית נאות: מישהו צריך לתת חוות דעת משפטית לגבי המועמדים למשרת היועץ המשפטי לעירייה.

יהודית נאות: אין ספק שהיועץ המשפטי לעירייה לא יכול לתת חוות דעת על עצמו.

יהודית נאות: מי ייתן חוות דעת?

עו"ד חנה זיכל: או היועץ המשפטי לממשלה או אנחנו.

יהודית נאות: במקרים מסוימים זה היה יכול להיות מבקר המדינה, אבל הפעם לא.

עו"ד חנה זיכל: לדעתי לא יהיו הרבה מקרים כאלו.

יהודית נאות: לדעתי יהיו מעט מאוד מקרים, אבל בכל זאת לא הייתי רוצה שעורך דין שפשט את הרגל יהיה יועץ משפטי בעיריית זרנוגה.

יהודית נאות: רק לגבי משרת היועץ המשפטי זה יהיה היועץ המשפטי של משרד הפנים.

יהודית נאות: אני רוצה לסכם מה יש לנו עד עכשיו.

יהודית נאות: אנחנו מדברים רק על פקידות בכירה.

מירי פרנקל שור: למה שכתוב אנחנו מוסיפים את המזכיר פלוס פקח.

יהודית נאות: בדיוק.

יהודית נאות: לגבי היועץ המשפטי סיכמנו שאם הייתה לו הרשעה לגביו תינתן חוות דעת של היועץ המשפטי של משרד הפנים.

יהודית נאות: עכשיו אנחנו הגענו לסעיף שאומר ששר הפנים רשאי להוסיף כהנה וכהנה משרות.

עו"ד אביטל שטרנברג: לדעתנו, כאן זה יהיה גם בהתייעצות עם שר המשפטים ועם השר לביטחון פנים.

מירי פרנקל שור: אנחנו מחלקים את סעיף (ג1) לשניים: שר הפנים, באישור ועדת הפנים ואיכות הסביבה של הכנסת, יקבע כללים בדבר דרכי מכרז פומבי ופרטיו, אם בדרך כלל ואם לסוגי משרות, ואנחנו מוסיפים: ורשאי הוא בתקנות כאמור לקבוע משרות נוספות המחייבות את חוות דעת היועץ המשפטי של העירייה כאמור בסעיף (ג1) בהתייעצות עם שרי המשפטים וביטחון הפנים.

יהודית נאות: סעיף (4) עוסק במינוי עובדים ללשכת מבקר העירייה.

מירי פרנקל שור: האם את רוצה להשאיר את הסעיף הזה פה או להעביר אותו למבקר העירייה?

יהודית נאות: אני רוצה להשאיר אותו פה.

רונה קדמי: לא סיימנו את הנושא שדן בגוף שירכז את הפניות.

רונה קדמי: יכול להיות שאנחנו צריכים לומר שבתקנות ייקבע דרך ריכוז המידע.

עו"ד לבנת משיח: צריך להשלים את עניין התקנות כך שהתקנות לא יהיו רק עניין המשרות הנוספות, אלא גם דרכי מסירת המידע.

יהודית נאות: נכון.

מירי פרנקל שור: וכל זה יהיה בהתייעצות.

יהודית נאות: נכון.

רפ"ק רחל אדלסברג: אנחנו נבקש שבתקנות יוסדר העניין הזה שאנחנו נעבוד מול גורם אחד מרכזי שירכז את הפניות ויעביר לנו זאת באמצעים מגנטים.

עו"ד לבנת משיח: כשאנחנו מדברים על דרכי מסירת המידע, אז אלו לא תקנות של שר הפנים בהתייעצות עם השר לביטחון פנים, אלא אלו תקנות של השר לביטחון פנים בהתייעצות עם שר המשפטים או עם מישהו אחר, אבל לא הפוך, כי האחריות היא שלהם מבחינת מסירת המידע.

עו"ד לבנת משיח: כלומר, זה החלק הטכני של העברת המידע.

משה גפני: אם הכלל הוא שבכל מרשם פלילי צריך שר בהתייעצות עם שר המשפטים אז אנחנו לא יכולים לשנות את זה פה, אף על פי שפה זה נראה הרבה פחות בעייתי.

משה גפני: בואו נתרכז בחוק עצמו ולא ניכנס לבעיות צדדיות.

משה גפני: זה השר לביטחון פנים בהתייעצות עם שר המשפטים.

מירי פרנקל שור: עדיין נשארה השאלה היא מול איזה גוף תעבוד המשטרה?

משה גפני: למה השאלה הזו לא כלולה בתקנות?

מירי פרנקל שור: אני אומרת שזה ידון בדרכי מסירת המידע.

רפ"ק רחל אדלסברג: זה יהיה בתקנות.

רפ"ק רחל אדלסברג: גם בדרך הזו יש כאן מטלה חדשה על המשטרה שתטיל עומס רב, כי עדיין צפויות על פי הערכתי אלפי פניות, וזה במיוחד לאחר שאנחנו מכניסים את הפקחים ואת האפשרות להוסיף משרות נוספות.

רפ"ק רחל אדלסברג: לא מדובר רק בעבודה מול מחשב, אלא כל תדפיס מידע שיוצא עובר גם בדיקה ידנית ובדיקות נוספות, בירורים טלפונים וכו', ולכן יש צורך באנשים שיעסקו בזה.

רפ"ק רחל אדלסברג: אם אנחנו נטיל זאת על אותו מספר מצומצם של אנשים שעוסקים בזה היום, המשמעות תהיה שיהיו עיכובים מאוד גדולים, לא רק לגבי האיוש, אלא גם לגבי מה שנעשה כיום וזה לא סביר ולא מתקבל על הדעת.

משה גפני: לפי דעתך, לכמה אנשים בתפקיד הזה את זקוקה?

רפ"ק רחל אדלסברג: אין לי הערכה לגבי היקף המשרות, אבל אני מניחה שמדובר באדם אחד או שניים.

משה גפני: אני רוצה להבין מה תהיה הפרוצדורה לאחר החוק הזה.

משה גפני: נניח ואני הולך להתקבל למשרת מנכ"ל עירייה.

משה גפני: אני מגיש את מועמדותי והיא מועברת לוועדת המכרזים והיא דנה בזה.

משה גפני: המשטרה עדיין לא בעניין.

משה גפני: מתי המשטרה נכנסת לעניין ואיך זה קורה?

מירי פרנקל שור: חסרה פה אולי איזשהי חוליה בדבר קיום הרשעה.

מירי פרנקל שור: איך יודעים שאכן קיימת הרשעה?

מירי פרנקל שור: האם לגבי כל מועמד ומועמד תהיה פניה?

יהודית נאות: לא מעבירים רשימה של כל המועמדים אלא מסננים את השמות.

משה גפני: אני מגיש את מועמדותי ואני מציין מספר תעודת הזהות שלי ואת פרטיי האישיים ואני אומר שאין לי עבירות פליליות.

יהודית נאות: זה בדיוק מה שאני מציעה, אפשר לקבוע שכל מועמד יצהיר על עברו.

משה גפני: במקרים נדירים אנשים כותבים שיש להם עבירה והם כותבים גם מהי העבירה הפלילית.

משה גפני: אם העבירה הפלילית היא מסוג זה שאנחנו אפילו לא מבקשים את עזרת המשטרה אז המשטרה היא לא בעניין.

משה גפני: אנחנו זקוקים לעזרת המשטרה ברגע שאדם כותב שהייתה לו עבירה פלילית בה הוא הורשע.

משה גפני: לפי דעתי לא מדובר בהרבה מקרים שכאלה.

רפ"ק רחל אדלסברג: זו לא הדרך שבה פועלים במקרים אחרים ובחוקים אחרים.

מירי פרנקל שור: האם פונים לגבי כל המועמדים?

רפ"ק רחל אדלסברג: בוודאי, לא מסתמכים על הצהרה של אדם.

יגאל ביבי: רבותיי, אני מתפלא על מה שהולך פה.

יגאל ביבי: כשאני רוצה לבחור חברים למועצה הדתית ועוד לפני הפרסום ברשומות, אני פונה למשטרה אוטומטית במטרה לקבל את הרישום הפלילי.

יגאל ביבי: עד אשר אני לא מקבל את הרישום הפלילי לגבי המועמדים אני בכלל לא ממנה את המועמדים.

יגאל ביבי: אני יודע שבהרבה מקרים היה נהוג שמי שרוצה להציע את עצמו למכרז מביא תעודת יושר.

יגאל ביבי: בתנאי המכרז אפשר לקבוע שעל המועמדים להביא תעודת יושר.

יגאל ביבי: לכל אזרח יש זכות להביא מהמשטרה תעודת יושר.

יגאל ביבי: אם יש לו תעודת יושר, סימן שאין לו רישום פלילי.

יגאל ביבי: אם יש לו רישום פלילי הוא לא יכול להביא תעודת יושר.

רפ"ק רחל אדלסברג: אין מושג כזה שנקרא תעודת יושר.

רפ"ק רחל אדלסברג: זה איזשהו סלנג שאנשים אימצו.

רפ"ק רחל אדלסברג: יש לכל אזרח זכות עיון במידע שיש עליו במשטרה.

רפ"ק רחל אדלסברג: המידע הזה כולל את כל הרישומים.

רפ"ק רחל אדלסברג: זה היקף מאוד רחב, כולל תיקים שנסגרו.

רפ"ק רחל אדלסברג: זה קיים כדי שאדם ידע איזה רישומים יש עליי.

רפ"ק רחל אדלסברג: אדם יכול לקבל עותק מזה ולבדוק האם יש במידע שעליו טעויות ואז הוא יכול להגיש בקשה.

רפ"ק רחל אדלסברג: המידע הזה נועד לעיונו של האדם בלבד.

רפ"ק רחל אדלסברג: מאז בג"ץ פישלר שרצה להקל על האזרח כך שהוא לא יצטרך לשבת במשטרה ולהעתיק או לרשום לעצמו הערות, אמרו שיש לתת לאזרח את התדפיס ביד.

רפ"ק רחל אדלסברג: המעסיקים בארץ שמעו על זה וכל מעסיק בכל מקום עבודה, אפילו עוזרת בית, לא מקבלים למקום עבודה אף אדם מבלי שהוא יביא את התדפיס.

רפ"ק רחל אדלסברג: זה ממש הפך לתופעה.

רפ"ק רחל אדלסברג: זו תקלה גדולה מאוד, ולמעשה זה מרוקן את כל החוק מתוכן.

רפ"ק רחל אדלסברג: לכן, יש היום יוזמה של משרד המשפטים לעשות תיקון חקיקה כי המצב הזה הוא בלתי מתקבל על הדעת.

רונה קדמי: מעבר לעניין הזה, בזכות העיון מקבל אדם מידע בהיקף מאוד רחב, בהיקף הרבה יותר רחב ממה שיהיו זכאים לקבל אותם גופים, כולל לצורך מינוי למשרה בכירה.

רונה קדמי: התיישנות לא מגיעה.

יהודית נאות: הרי כרגע הסמכנו את שרי הפנים, המשפטים וראש הממשלה יחד לשבת ולדון בסוגיה ולהתקין תקנות.

יהודית נאות: זרקנו את הכדור לאנשים טובים.

יהודית נאות: אתם תחזרו עם הכללים שהתקנתם עם כל השינויים שאנחנו הכנסנו.

יהודית נאות: האם נראה לך כאיש משטרה שאנחנו צריכים לקחת בחשבון שגזבר כן או לא מעל פעם באיזה בנק?

יהודית נאות: כמחוקק אני אומרת כן.

יהודית נאות: כל השאר זה לא קשור לחוק

רונה קדמי: מבחינת התקנת התקנות, השר לביטחון פנים יצטרך להתייעץ גם עם שר הפנים, מכיוון שהגורם שירכז יבוא משם ולכן אנחנו לא יכולים לכפות עליהם.

מירי פרנקל שור: זה לגבי מסירת המידע.

עו"ד לבנת משיח: חבר הכנסת גפני, הדרך שאתה הצגת כדי לקבל את המידע משקפת בדיוק את הדרך שאתם קבעתם כרגע.

עו"ד לבנת משיח: הרשות המקומית תוכל לומר למועמד למלא את הפרטים בטופס, ולמלא האם הוא הורשע בעבירה כלשהי.

עו"ד לבנת משיח: נניח והוא כתב כן או לא.

עו"ד לבנת משיח: אם הוא כתב שהייתה לו הרשעה אז בוודאי שהיא תבקש לבדוק את האינפורמציה.

עו"ד לבנת משיח: אם הוא כתב שלא הייתה לו הרשעה אז היא צריכה לחשוב עוד האם היא צריכה לבדוק עוד בדיקה כן או לא.

עו"ד לבנת משיח: אלה הם הדברים.

משה גפני: החוק קובע שאנחנו לא מדברים על אדם שהוא עובד עירייה.

משה גפני: אנחנו מדברים רק על בעלי המשרות הבכירות כפי שמנוי כאן, כולל פקח ואלה שיש להם רשות כניסה.

משה גפני: אדם שמועמד לעבודה ממלא טופס ובפרטים האישיים שהוא כותב בטופס הוא כותב האם יש לו רישום פלילי, כן או לא.

משה גפני: אם אדם רושם שאין לו רישום פלילי, אז ב-100% אין לו רישום פלילי.

משה גפני: היום הדבר הכי קל הוא ללכת לתחנת משטרה המקומית ובודקים את המידע הזה בלחיצת כפתור.

משה גפני: אדם לא יאמר על עצמו שאין לו רישום פלילי בשעה שיש לו.

משה גפני: חלק נכבד מבעלי המשרות הבכירות שרוצים להתקבל לעבודה, אם הם רושמים שאין להם רישום פלילי אז פתרנו את הבעיה והסיפור נגמר.

משה גפני: התקנות ידברו על המקרים בהם צריך את עזרת המשטרה.

משה גפני: את התקנות יתקין השר לביטחון פנים בהתייעצות עם שר המשפטים ושר הפנים.

משה גפני: התקנות יובאו לאישור ועדת הפנים ואיכות הסביבה ואנחנו נצטרך לאשר את התקנות האלה.

משה גפני: בתקנות יילקחו בחשבון הפרטים הטכניים.

משה גפני: אתם תעשו את החשבון לפי הפרוצדורה שעכשיו אמרנו, מה המכלול שעליהם אנחנו מדברים, כאשר אדם באופן פרטי הרי יכול לבקש את רישומו הפלילי.

משה גפני: אני לא חושב שמדובר פה על תוספת כוח אדם משמעותית שראוי לדון עליה כאן.

משה גפני: אבל, זה כשהשרים יחליטו.

רפ"ק רחל אדלסברג: גם אם לא מדובר בתוספת משמעותית, וגם אם מדובר באחד, עדיין זה בעייתי כי האדם הזה לא קיים.

רפ"ק רחל אדלסברג: האם אין אפשרות שהוועדה תמליץ בפני האוצר, כפי שנעשה במקרים אחרים?

משה גפני: במקרה הזה לא.

מירי פרנקל שור: אני רוצה להבהיר לפרוטוקול כי פיקוח הוועדה יהיה גם על קביעת משרות נוספות שמחייבות הגשת חוות דעת לפי סעיף קטן (ג).

מירי פרנקל שור: בסעיף (ג1) מוסדרים שלושה דברים: גם קביעת כללים בדבר דרכי מכרז, גם קביעת משרות נוספות וגם דרכי מסירת מידע, ועל כל זה יהיה פיקוח של הוועדה.

משה גפני: בסדר.

משה גפני: אנחנו ממשיכים הלאה.

מירי פרנקל שור: ( קוראת את סעיף (4)(ה).

מירי פרנקל שור: )

משה גפני: זה בחוק המבקרים.

יהודית נאות: לא.

משה גפני: בשביל מה את צריכה את הסעיף הזה פה?

משה גפני: איך הוא מתקשר לפה?

יהודית נאות: זה קשור מאוד.

יהודית נאות: כל סעיף 170 עוסק במינוי עובדים.

יהודית נאות: רגע, לא איכפת לי.

יהודית נאות: מתי חוק המבקרים יגיע?

משה גפני: חוק המבקרים אושר בקריאה ראשונה.

משה גפני: הוא צריך לעלות.

יהודית נאות: אז שייכנס שם.

מירי פרנקל שור: בסדר, 100%.

משה גפני: לא איכפת לי שזה יישאר פה, אבל כמחוקקים אנחנו עושים פה אי סדר מוחלט.

משה גפני: בסדר, זה ירד.

מירי פרנקל שור: "סעיף 9 – בסעיף 216 לפקודה, במקום "בוועדת הביקורת" יבוא "בוועדת הכספים".

יהודית נאות: זו טעות סמנטית בפקודה.

מירי פרנקל שור: ( קוראת את סעיף 10 – תיקון סעיף 230.

מירי פרנקל שור: ) זה קביעת מועד לגבי הגשת דו"ח שנתי.

משה גפני: במה זה שונה מהמצב היום?

יהודית נאות: לא כתוב תאריך אז הוא לא מגיש.

יהודית נאות: הוא יכול להגיש דו"ח אחרי מותו.

מירי פרנקל שור: ( קוראת את סעיף 11 – תיקון סעיף 231.

מירי פרנקל שור: ) כאן בא עניין הפרסום בעיתון.

יהודית נאות: הכוונה היא שראש העירייה רשאי לפרסם את הדו"ח השנתי שלו בעיתונות.

יהודית נאות: יש ראשי ערים שלוקחים זאת כפשוטו וממלאים את כל דפי העיתון בדו"ח.

משה גפני: האם יש התנגדות?

בן אריה: לא צריך להגביל את זה לאלפיים.

בן אריה: אפשר להגביל אבל לא לאלפיים מילים.

יהודית נאות: תאמיני לי שאלפיים מילים הן הרבה מאוד.

בן אריה: אני מציעה שלושת אלפים מילים.

משה גפני: שלושת אלפים מילים.

מירי פרנקל שור: ( קוראת את סעיף 12 – תיקון סעיף 324.

מירי פרנקל שור: )

יהודית נאות: זה סעיף מאוד משמעותי.

יהודית נאות: אתה בא לבקש אישור מהעירייה לצורך העברת עירייה בטאבו.

יהודית נאות: ישנן רשויות, לא כולן, שאומרת לך לשלם את כל הארנונה עד סוף השנה ושאתה תתחשבן עם מי שמכרת לו את הדירה או שרכשת ממנו את הדירה.

יהודית נאות: היום החוק אומר, והיה על זה גם בג"ץ, שאתה משלם את חובותיך עד היום שבו אתה מקבל את התעודה.

יהודית נאות: מפה והלאה, הבעלים החדשים.

בן אריה: יכולה להיווצר בעיה עם העניין הזה.

בן אריה: זה דווקא לטובת רוכשים ומוכרים ולא דווקא לטובת העירייה.

בן אריה: בין המועד שבו מתבצעת המכירה ומשלמים את החובות לעירייה ועד למועד העברה בטאבו, יכולים להיווצר חובות נוספים.

בן אריה: לא יינתן אישור העברה בטאבו ברגע שקיימים עדיין חובות עירייה.

מירי פרנקל שור: על מנת להגיע לטאבו אתה צריך גם להציג תעודה שאין לך סילוק חובות, ולפעמים האישור מתעכב בגלל כל מיני פרטים טכניים ואז הם דורשים עוד פעם תעודה.

מירי פרנקל שור: זאת אומרת, שעד ליום העברת הנכס בטאבו חייבים כל החובות להיות מכוסים, אחרת לא מתבצע רישום העברת הבעלות.

בן אריה: אין פה בכלל אינטרס של הרשות.

עו"ד אלי וולצקי: הסעיף הזה נועד לאכוף חובות לעירייה.

עו"ד אלי וולצקי: יכולים להיות מקרים שיש חמש או עשר שנים בין מועד אישור העירייה לבין מועד הרישום בטאבו ואין שום סיבה לתת אפשרות לחרוג מתשלום.

יהודית נאות: הרוכש הוא זה שייעשה את החובות.

יהודית נאות: לו יש את האינטרס הכי ברור להעביר את הדירה על שמו.

יהודית נאות: האם אתם חושבים שהוא יצבור חובות כדי שלא יעבירו את הדירה על שמו?

משה גפני: חברת הכנסת נאות, אני מציע כי לגבי הסעיף הזה אנחנו נסמיך אותך ואת היועצת המשפטית של הוועדה ואת היועצת המשפטית של השלטון המקומי להחליט האם אתם רוצים את הסעיף הזה או לא?

משה גפני: אנחנו נאשר את החוק לקריאה שנייה ושלישית, ושלושת

משה גפני: כן תחליטו היום מה טובת העניין.

מירי פרנקל שור: היות והחוק עולה לקריאה שנייה ושלישית, אני מבקשת שתתקבל כאן בוועדה החלטה.

מירי פרנקל שור: זה סעיף שמשפיע ממש.

משה גפני: בסדר.

משה גפני: אם כך, תסבירי לי את ההבדלים.

מירי פרנקל שור: אנחנו מדברים על רוכשים של דירות ישנות, דירות יד שניה.

מירי פרנקל שור: כאשר אדם הולך להעביר נכס בטאבו הוא צריך להגיש מספר מסמכים.

מירי פרנקל שור: בין היתר, הוא צריך להראות שהוא סילק את החובות לרשות המקומית.

מירי פרנקל שור: נניח והאישור מתעכב בגלל כל מיני קשיים טכניים, אבל פג תוקפו של האישור שלו מהעירייה, והוא על מנת להעביר את הנכס בטאבו צריך ללכת להביא תעודה נוספת.

מירי פרנקל שור: אם כותבים: עד ליום הגשת התעודה, מתחיל ויכוח.

מירי פרנקל שור: הרוכש אומר: אנחנו הוצאנו ליום הגשת התעודה, מי ישלם את ההפרש?

יהודית נאות: זה שרכש ורוצה את הדירה על שמו.

יהודית נאות: זו בדיוק הכוונה.

יהודית נאות: נניח ואתה קנית בחודש פברואר ואתה מגיע לגזברות העירייה אבל הם אומרים לך שאם אתה רוצה לקבל תעודה, עליך לשלם את כל הארנונה עד חודש דצמבר.

יהודית נאות: הם מפעילים את זה על המוכר שטוען למה אני צריך לשלם את כל הארנונה, ואז אומרים לו: תתחשבן.

משה גפני: נציגת השלטון המקומי, האם את מתנגדת לזה?

בן אריה: אני מתנגדת לזה ככל שזה מתייחס למצב שבו ביום שנתתי את התעודה ועד היום של רישום הנכס בטאבו, יצטברו חובות נוספים.

מירי פרנקל שור: החובות צריכים להיות מסולקים עד ליום מתן התעודה.

מירי פרנקל שור: את לא יכולה להעביר את הנכס בטאבו אם אין לך תעודה עדכנית לעכשיו.

מירי פרנקל שור: זה בסדר גמור, אין שום בעיה.

משה גפני: האם את מתנגדת?

בן אריה: לא.

מירי פרנקל שור: ( קוראת את סעיף 13 – תיקון התוספת השניה.

מירי פרנקל שור: )

יהודית נאות: יש בפקודה דיונים מיוחדים בדו"ח המבקר ובדו"ח הכספי.

יהודית נאות: מועצת עיר מתכנסת מהשעה שש עד תשע בערב, ואת הדיונים האלה קובעים אחרי מועצת ישיבת העיר כדי שאף אחד לא יישאר וכדי שהם יימחקו מהעולם, למרות שהפקודה התכוונה שיהיה דיון מיוחד עליהם.

משה גפני: האם זה צריך להיות בחקיקה ראשית?

יהודית נאות: כן.

יהודית נאות: הבעיה היא בעיקר בחוקי התכנון והבנייה.

יהודית נאות: לרוב, ישיבות הוועדה המקומית באות אחרי ישיבת המועצה כאשר כולם מותשים, ותוכניות לגבי רבי קומות מאושרים במחי יד.

משה גפני: האם השלטון המקומי או משרדי הממשלה האחרים מתנגדים לזה?

בן אריה: יש לנו בעיה עקרונית עם עצם ההתערבות בפעולות הוועדות.

משה גפני: אם זו הבעיה, אנחנו ממשיכים הלאה.

משה גפני: אנחנו עוברים לסעיף 14.

מירי פרנקל שור: ( קוראת את סעיף 14 – תחולה.

מירי פרנקל שור: ) בתיקון אנחנו דנו גם בהרכב ועדות מועצה של ועדות החובה וועדות הרשות.

מירי פרנקל שור: השאלה היא, האם החוק ייכנס לתוקפו עכשיו

משה גפני: לא.

משה גפני: כל החוק ייכנס לאחר הבחירות הבאות לרשויות המקומיות.

בן אריה: אחרי הבחירות הבאות עדיין תיוותרנה כמה משרות שלגביהן לא צריך לעשות מכרז מחדש ולא צריך לעשות מינוי מחדש.

בן אריה: לכן, על אותן משרות לא צריך שיחול החוק החדש, רק על עובדים חדשים.

יהודית נאות: היום יכול להיות חבר כנסת שהוא עבריין פלילי.

יהודית נאות: בעתיד הוא לא יוכל להיות.

יהודית נאות: אל תעשו דברים שהם לא בסבירות.

יהודית נאות: נניח ואני אגלה היום שלמהנדס העיר יש עבירות קודמות שעליהן לא ידעתי, אני רוצה לפסול אותו.

משה גפני: אני מבקש לסכם את הדיון.

משה גפני: החוק הזה כבר נדון הרבה מאוד פעמים ואנחנו מכירים אותו מהיבטים שונים.

משה גפני: אני מציע לקבל את החוק כפוף לכל הדברים שנאמרו גם בישיבה הקודמת וגם בישיבה הנוכחית.

משה גפני: החוק ייכנס לתוקף לאחר הבחירות וצריך לומר גם את המועד.

משה גפני: יש מועד קבוע בחוק.

משה גפני: הניסוח צריך להיות מהקדנציה הבאה של הרשויות המקומיות בכל מקום ומקום.

משה גפני: מה המגבלה הזו תעשה גם במשרות החדשות וכו'?

משה גפני: ראשי הרשויות והעיריות יודעים שהחוק הזה נכנס לתוקף היום, אלא שתחולתו לאחר הבחירות הבאות.

משה גפני: היועץ המשפטי של העירייה יודע את החוק הזה כאשר הוא לוקח מנכ"ל לעירייה.

משה גפני: מטבע הדברים, הוא צריך כבר היום לקחת בחשבון אם יש לו רישום פלילי כן או לא.

משה גפני: אבל, לאחר שהחוק נכנס בתוקף עוד שנתיים וחצי כאשר יש את הבחירות לעיריות, הוא יכול לבקש מהמהנדס שלו לומר לו האם יש לו רישום פלילי או לא.

יהודית נאות: למה להמשיך ולשגע עוד שנתיים את חברי מועצת העיר בשעה 11:00 בלילה עם עבירות?

יהודית נאות: למה ראש העיר היום לא יכול?

משה גפני: כי 53 שנה הוא עשה את זה.

עו"ד אביטל שטרנברג: הוא לא יוכל לבקש את המרשם הפלילי כשמישהו כבר מועסק, אפילו לפי הניסוח הזה.

משה גפני: החוק הזה יאושר ותחולתו תהיה בקדנציה הבאה ורוב הרשויות בסביבות שנתיים וחצי לא יקבלו כבר עובדים שיש להם רישום פלילי.

משה גפני: אני מעריך שזה מה שיהיה.

מירי פרנקל שור: השאלה היא, האם הוועדה קובעת שזה יחול רק על משרות חדשות?

משה גפני: לא צריך לקבוע.

משה גפני: ה צ ב ע ה

משה גפני: נגד - אין

משה גפני: תודה רבה, הישיבה נעולה.